Ara IP/20/335 Għaliex neħtieġu Liġi Ewropea dwar il-Klima? It-tisħin tal-atmosfera qed jiżdied u dan diġà qed ikollu konsegwenzi serji fuq l-ambjent u fuq is-soċjetajiet tagħna. Il-Grupp Intergovernattiv ta' Esperti dwar it-Tibdil fil-Klima jistima li biex iż-żieda fit-temperatura globali tinżamm għal 1.5°C meta mqabbla maż-żminijiet preindustrijali u biex jiġu limitati l-impatti negattivi tat-tibdil fil-klima, id-dinja jeħtieġ tnaqqas malajr l-emissjonijiet ta' gassijiet serra li jikkawżaw it-tisħin fil-klima (GHG) biex jinkisbu emissjonijiet tas-CO2 żero netti sal-2050 u emissjonijiet żero netti tal-gassijiet serra kollha l-oħra xi ftit aktar tard fis-seklu. L-UE diġà daħħlet fis-seħħ uħud mill-aktar leġiżlazzjonijiet dwar il-klima ambizzjużi u iebsin fid-dinja u bdiet timmodernizza u tittrasforma l-ekonomija tagħha f'konformità mal-għanijiet tagħha dwar il-klima. Bejn l-1990 u l-2018, naqqset l-emissjonijiet tal-gassijiet serra bi 23 %, filwaqt li l-ekonomija kibret b'61 %. Il-qafas komprensiv tal-UE għall-klima u l-enerġija għall-2030 se jwassal għal aktar tnaqqis fl-emissjonijiet fl-ekonomija kollha. Madankollu, il-politiki attwali huma mistennija jnaqqsu l-emissjonijiet tal-gassijiet serra b'60 % sal-2050 meta mqabbla mal-livelli tal-1990, u dan ifisser li għad fadal ħafna xi jsir. Fid-dawl tal-evidenza xjentifika, l-effetti negattivi dejjem aktar ovvji u severi tat-tibdil fil-klima, u t-talbiet taċ-ċittadini għal aktar azzjoni, jeħtieġ li jittieħdu miżuri addizzjonali b'mod urġenti. F'dan l-isfond, il-Liġi Ewropea dwar il-Klima tistabbilixxi l-mira ambizzjuża li jinkisbu emissjonijiet ta' gassijiet serra żero netti fl-UE sal-2050 u qafas għall-kisba ta' dan l-objettiv tan-newtralità klimatika. 2. Liema huma l-elementi ewlenin tal-proposta tal-Kummissjoni? Il-Liġi Ewropea dwar il-Klima għandha l-għan li tikkomplementa l-qafas ta' politika eżistenti tal-UE billi tistabbilixxi d-direzzjoni li għandha tiġi segwita mill-politiki tal-klima tal-UE, u b'hekk tagħti prevedibbiltà lill-investituri u lin-negozji fir-rigward tal-impenn tal-UE, u tiżgura t-trasparenza u r-responsabbiltà. Il-Liġi tinkorpora fil-leġiżlazzjoni l-għan tal-UE li ssir newtrali għall-klima sal-2050, billi tnaqqas l-emissjonijiet u żżid it-tneħħija tal-gassijiet serra mill-atmosfera biex jinkisbu emissjonijiet żero netti. Il-Liġi għandha wkoll l-għan li ssaħħaħ l-isforzi dwar l-adattament għat-tibdil fil-klima. Minkejja l-azzjoni għat-tnaqqis tal-emissjonijiet ta' gassijiet serra, l-Ewropa se tkompli tiffaċċja l-effetti negattivi tat-tibdil fil-klima. L-Istrateġija tal-Adattament li jmiss tal-UE u l-istrateġiji u l-pjanijiet tal-adattament tal-Istati Membri se jkunu essenzjali biex jiġu indirizzati dawn l-isfidi. 3. Xi tfisser il-Liġi dwar il-Klima għall-politiki eżistenti u għall-mira tat-tnaqqis tal-emissjonijiet tal-gassijiet serra tal-UE għall-2030? Il-proposta tinkariga lill-Kummissjoni tirrevedi l-politiki u l-leġiżlazzjoni eżistenti fir-rigward tal-konsistenza tagħhom mal-objettiv tan-newtralità klimatika u t-trajettorja identifikata. Bħala parti minn approċċ f'żewġ stadji, il-Kummissjoni l-ewwel se tivvaluta u tagħmel proposti biex iżżid il-mira tal-UE għat-tnaqqis tal-emissjonijiet tal-gassijiet serra sal-2030 biex tiżgura li tkun konsistenti mal-objettiv tal-2050. Sa Settembru 2020, il-Kummissjoni se tkun ippreżentat pjan ta' valutazzjoni tal-impatt biex iżżid b'mod responsabbli l-mira tal-2030 għal mill-inqas 50 % u sa 55 % meta mqabbel mal-livelli tal-1990, u se tipproponi li l-liġi dwar il-klima tiġi emendata skont dan. Biex tikseb il-mira riveduta u aktar ambizzjuża għall-2030, sa Ġunju 2021, il-Kummissjoni se tipproponi rieżamijiet ta' dawn li ġejjin: Id-Direttiva dwar is-Sistema Ewropea għall-Iskema għan-Negozjar ta' Emissjonijiet (EU-ETS); Ir-Regolament dwar il-Kondiviżjoni tal-Isforzi; Ir-Regolament dwar l-użu tal-art, it-tibdil fl-użu tal-art u l-forestrija (LULUCF); Id-Direttiva dwar l-Effiċjenza Enerġetika; Id-Direttiva dwar l-Enerġija Rinnovabbli; L-istandards tal-prestazzjoni tal-emissjonijiet tas-CO2 għall-karozzi u l-vannijiet; Bosta inizjattivi oħra li qed jitħejjew skont il-Patt Ekoloġiku Ewropew se jgħinu wkoll fil-kisba tal-objettivi tal-Liġi dwar il-Klima, inkluż il-proposta għal “mekkaniżmu ta' aġġustament tal-karbonju fil-fruntieri” għal ċerti setturi magħżula, it-tnedija ta' Strateġija tal-Adattament ġdida tal-UE u l-Patt Klimatiku Ewropew. Il-Kummissjoni se tappoġġa dawn l-għanijiet ta' politika bil-fondi u bl-għodod ta' finanzjament xierqa: 4. Kif se tiġi stabbilita t-trajettorja tat-tnaqqis tal-emissjonijiet ta' gassijiet serra mill-2030 sal-2050? Il-proposta tal-Kummissjoni tiddeskrivi proċess għall-istabbiliment ta' trajettorja għall-emissjonijiet netti u għat-tneħħija tal-gassijiet serra fil-livell tal-UE mill-2030 'il quddiem biex jinkiseb maż-żmien l-objettiv tan-newtralità klimatika tal-2050. Fost l-oħrajn, it-trajettorja se tkun ibbażata fuq l-aħħar evidenza xjentifika u l-aħjar teknoloġiji disponibbli. Se tieħu kont tal-kosteffettività u l-effiċjenza ekonomika, il-korrettezza u s-solidarjetà fost l-Istati Membri u fi ħdanhom u l-ħtieġa li jiġi żgurat li t-tranżizzjoni tkun ġusta u soċjalment ekwa. Kull ħames snin, il-Kummissjoni se tqis l-aħħar żviluppi internazzjonali u xjentifiċi kif ukoll il-politiki eżistenti tal-UE, il-leġiżlazzjoni u l-progress li din tkun għamlet lejn l-objettivi tal-2050, biex tivvaluta jekk it-trajettorja għadhiex adegwata jew jekk teħtieġx tiġi aġġornata. Dan il-proċess huwa allinjat mal-iskedi ta' żmien tar-“rendikont globali” skont il-Ftehim ta' Pariġi, li skontu l-Partijiet b'mod partikolari jieħdu rendikont tal-implimentazzjoni tal-ftehim u tal-progress kollettiv lejn l-għanijiet tiegħu. 5. Kif tista' l-UE tilħaq l-objettiv tan-newtralità klimatika sal-2050? Il-Kummissjoni Ewropea stabbiliet il-viżjoni tagħha għal UE newtrali għall-klima sal-2050 fil-Komunikazzjoni tagħha “Pjaneta Nadifa għal Kulħadd” f'Novembru 2018. L-analiżi fil-fond li fuqha hija bbażata l-viżjoni ħarset lejn is-setturi ewlenin kollha u esplorat diversi perkorsi għat-tranżizzjoni. Din uriet li l-UE tista' timxi lejn emissjonijiet tal-gassijiet serra żero netti sal-2050, billi tuża s-soluzzjonijiet teknoloġiċi eżistenti u emerġenti, tagħti s-setgħa liċ-ċittadini u tallinja l-azzjoni f'oqsma ewlenin bħall-politika industrijali, il-finanzi jew ir-riċerka, filwaqt li tiżgura l-ġustizzja soċjali għal tranżizzjoni ġusta. It-tranżizzjoni lejn in-newtralità klimatika se tkun teħtieġ azzjoni fis-setturi kollha, mit-tibdil ta' kif niġġeneraw l-enerġija u nipproduċu l-ikel għal kif nikkunsmaw l-oġġetti u s-servizzi, għall-impjiegi li għandna u l-mod kif nivvjaġġaw. L-azzjonijiet ambizzjużi se jgħinu kemm billi jipproteġu l-pjaneta tagħna kif ukoll billi jtejbu l-kwalità tal-ħajja tagħna, permezz ta' arja, ilma u ħamrija aktar nodfa; ikel aħjar għas-saħħa; abitazzjoni aktar effiċjenti fl-użu tal-enerġija; alternattivi aħjar tat-trasport; u opportunitajiet ġodda biex in-negozji Ewropej ikunu minn ta' quddiem fl-iżvilupp ta' prodotti u teknoloġiji nodfa. Din it-tranżizzjoni se tkun teħtieġ investimenti sinifikanti. Għal dan il-għan, f'Jannar 2020, il-Kummissjoni se tippreżenta Pjan ta' Investiment għall-Patt Ekoloġiku Ewropew biex timmobilizza mill-inqas EUR 1 triljun ta' investimenti sostenibbli matul l-għaxar snin li ġejjin, kif ukoll Mekkaniżmu ta' Tranżizzjoni Ġusta li jiżgura li t-tranżizzjoni lejn ekonomija newtrali għall-klima sseħħ b'mod ġust, b'appoġġ immirat lejn l-aktar reġjuni milquta. L-immodernizzar u d-dekarbonizzazzjoni tal-ekonomija tal-UE se jistimulaw investiment addizzjonali sinifikanti. Illum, madwar 2 % tal-PDG huwa investit fis-sistema tal-enerġija tagħna u fl-infrastruttura relatata. Dan se jkollu jiżdied għal 2.8 % biex tinkiseb ekonomija b'emissjonijiet ta' gassijiet serra żero netti. Dan ifisser li jrid ikun hemm investimenti addizzjonali konsiderevoli meta mqabbel mal-linja bażi, bejn EUR 175 u 290 biljun fis-sena. Għalkemm jista' jidher sostanzjali, dan l-investiment jista' tassew jinkiseb u għandu ħafna aktar valur għas-soċjetà min-nuqqas ta' azzjoni li jwassal għal ħsara klimatika u effetti fuq is-saħħa li jkollhom kost enormi fuq is-soċjetà tagħna. Barra minn hekk, in-nuqqas ta' azzjoni jħallina f'pożizzjoni ta' żvantaġġ kompetittiv filwaqt li l-pajjiżi ġirien jinnovaw u jiżviluppaw it-teknoloġiji tal-futur. 6. Kif huma involuti ċ-ċittadini u l-partijiet ikkonċernati? Iċ-ċittadini tal-UE huma mħassba dwar it-tibdil fil-klima u jappoġġaw l-azzjoni nazzjonali u tal-UE. Fl-aħħar Ewrobarometru Speċjali dwar it-tibdil fil-klima (Settembru 2019), 93 % taċ-ċittadini tal-UE qiesu t-tibdil fil-klima bħala problema serja u 92 % qablu li rridu nagħmlu l-ekonomija tagħna newtrali għall-klima sal-2050. Billi l-partijiet kollha tas-soċjetà għandhom rwol fit-tranżizzjoni għan-newtralità klimatika, huwa element importanti tal-Liġi dwar il-Klima li jkun hemm proċess inklużiv u aċċessibbli għall-iskambju tal-aħjar prattika u għall-identifikazzjoni tal-azzjonijiet li jikkontribwixxu għall-objettiv tal-2050. Kollha kemm aħna għandna d-dmir li naġixxu u l-Ewropej urew ir-rieda qawwija tagħhom li jkunu parti mill-bidla. Il-Patt Klimatiku Ewropew se jiġbor flimkien dawn l-isforzi kollha, li jinvolvu r-reġjuni, il-komunitajiet lokali, is-soċjetà ċivili, l-iskejjel, l-industrija u l-individwi. Illum, il-Kummissjoni nediet ukoll konsultazzjoni pubblika dwar dan il-Patt Klimatiku Ewropew, u għal darb'oħra tat liċ-ċittadini l-opportunità li jipparteċipaw fit-tfassil ta' kif il-Patt se jaħdem fil-prattika. 7. Kif se jiġi żviluppat il-Patt Klimatiku? L-involviment u l-impenn tal-partijiet ikkonċernati u tal-pubbliku inġenerali se jkunu kruċjali għas-suċċess tal-Patt Ekoloġiku Ewropew. Il-Patt Klimatiku għandu l-intenzjoni li jisfrutta l-azzjoni eżemplari fuq il-post u jinkoraġġixxi l-bidla fl-oqsma fejn din hija tant kruċjali, bħall-mobilità, ir-rinnovazzjoni tal-bini, il-produzzjoni u l-konsum tal-enerġija, l-ekoloġizzazzjoni tal-ispazji pubbliċi u privati, kif ukoll l-għażliet u l-imġiba individwali u kollettivi tagħna. Dan il-Patt għandu l-għan li joffri kemm l-opportunitajiet kif ukoll il-pjattaformi sabiex ikunu jistgħu jiġu żviluppati u jirnexxu inizjattivi siewja u se jkun parti ewlenija tat-tranżizzjoni ġusta għal kulħadd. Dan huwa eżerċizzju bla preċedent u se nkunu neħtieġu li kulħadd jappoġġa l-Patt u jippreżenta l-ideat tiegħu dwaru. Il-Patt mhux se jibda mix-xejn. Hemm bosta eżempji eżistenti ta' sforzi mis-soċjetà ċivili li jindirizzaw it-tibdil fil-klima. Il-Patt Klimatiku se jibni fuq dan, u se jinkoraġġixxi approċċ integrat, strutturat u aktar proattiv għas-sensibilizzazzjoni u għall-azzjoni tal-partijiet ikkonċernati fil-livell Ewropew. Apparti l-politiki u r-regolamenti governattivi, iċ-ċittadini, il-komunitajiet u l-organizzazzjonijiet f'kull settur tas-soċjetà u tal-ekonomija tagħna għandhom rwol xi jwettqu. Il-Kummissjoni nediet konsultazzjoni pubblika miftuħa dwar Patt biex iċ-ċittadini u l-partijiet ikkonċernati jingħataw rwol fit-tfassil ta' azzjonijiet klimatiċi ġodda, fil-kondiviżjoni tal-informazzjoni, fit-tnedija ta' attivitajiet fil-livell lokali u fil-preżentazzjoni ta' soluzzjonijiet li jistgħu jiġu adottati minn ħaddieħor. Il-kontribuzzjonijiet li joħorġu minn din il-konsultazzjoni pubblika se jkunu strumentali fit-tiswir tal-Patt Klimatiku qabel it-tnedija tiegħu aktar tard fl-2020.